Πρόταση ΑΠΟΦΑΣΗ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για την κινητοποίηση του Ευρωπαϊκού Ταμείου Προσαρμογής στην Παγκοσμιοποίηση, σύμφωνα με το σημείο 28 της διοργανικής συμφωνίας, της 17ης Μαΐου 2011, μεταξύ του Ευρωπαϊκού Κοινοβουλίου, του Συμβουλίου και της Επιτροπής για δημοσιονομική πειθαρχία και χρηστή δημοσιονομική διαχείριση (EGF/2011/000 TA 2011 – τεχνική βοήθεια με πρωτοβουλία της Επιτροπής) /* COM/2011/0358 τελικό */





ΑΙΤΙΟΛΟΓΙΚΗ ΕΚΘΕΣΗ Βάσει του σημείου 28 της διοργανικής συμφωνίας, της 17ης Μαΐου 2006, μεταξύ του Ευρωπαϊκού Κοινοβουλίου, του Συμβουλίου και της Επιτροπής για δημοσιονομική πειθαρχία και χρηστή δημοσιονομική διαχείριση[1] επιτρέπεται η κινητοποίηση του Ευρωπαϊκού Ταμείου Προσαρμογής στην Παγκοσμιοποίηση (ΕΤΠ) μέσω ενός μηχανισμού ευελιξίας, στο πλαίσιο του μέγιστου ετήσιου ποσού των 500 εκατομμυρίων ευρώ πέραν των σχετικών κονδυλίων του δημοσιονομικού πλαισίου. Οι κανόνες που εφαρμόζονται στις συνεισφορές του ΕΤΠ καθορίζονται στον κανονισμό (ΕΚ) αριθ. 1927/2006 του Ευρωπαϊκού Κοινοβουλίου και του Συμβουλίου, της 20ής Δεκεμβρίου 2006, σχετικά με τη σύσταση Ευρωπαϊκού Ταμείου Προσαρμογής στην Παγκοσμιοποίηση[2]. ΠΕΡΙΛΗΨΗ THΣ ΑΙΤΗΣΗΣ ΚΑΙ ΑΝΑΛΥΣΗ Βασικά στοιχεία: Αριθ. αναφοράς ΕΤΠ EGF/2011/000 Ευρωπαϊκή Επιτροπή Τεχνική βοήθεια Διοικητικές δαπάνες: προϋπολογισμός σε ευρώ 610 000 διοικητικές δαπάνες σε % (ανώτατο όριο: 0,35 %) 0,12 % Σύμφωνα με το άρθρο 8 παράγραφος 1 του κανονισμού (ΕΚ) αριθ. 1927/2006, το 0,35 % του ετήσιου μέγιστου ποσού του ΕΤΠ μπορεί να διατίθεται κάθε χρόνο για τεχνική βοήθεια με πρωτοβουλία της Επιτροπής. Τεχνική βοήθεια που πρέπει να χρηματοδοτηθεί και κατανομή του εκτιμώμενου κόστους της 1. Η συνεισφορά θα χρησιμοποιηθεί για τις δαπάνες που αναφέρονται στο άρθρο 8 παράγραφοι 1 και 4, καθώς και στο άρθρο 9 παράγραφος 2 του κανονισμού (ΕΚ) αριθ. 1927/2006, όπως περιγράφονται αναλυτικά κατωτέρω. 2. Παρακολούθηση: Η Επιτροπή θα συγκεντρώσει τα στοιχεία σχετικά με τις αιτήσεις που ελήφθησαν και πληρώθηκαν, και τα μέτρα που προτάθηκαν και εφαρμόστηκαν, και θα επικαιροποιήσει και θα εκτυπώσει το στατιστικό πορτρέτο του ΕΤΠ (Statistical portrait of the EGF) με πληροφορίες μέχρι το τέλος του 2011. Το κόστος υπολογίζεται σε 20.000 ευρώ. 3. Πληροφόρηση: Ο δικτυακός τόπος του ΕΤΠ, του οποίου η δημιουργία και η διαχείριση εμπίπτουν στην αρμοδιότητα της Επιτροπής δυνάμει του άρθρου 9 παράγραφος 2 του κανονισμού (ΕΚ) αριθ. 1927/2006, θα ενημερώνεται τακτικά και θα διευρύνεται, και όλα τα νέα στοιχεία θα μεταφράζονται σε όλες τις γλώσσες της ΕΕ. Θα τυπώνονται φάκελοι Τύπου, και θα συντάσσεται, θα μεταφράζεται, θα τυπώνεται και θα δημοσιεύεται η ετήσια έκθεση του ΕΤΠ. Θα ενισχυθεί η ευαισθητοποίηση για το ΕΤΠ και η προβολή του, μεταξύ άλλων με την παραγωγή ταινίας βίντεο βασισμένης σε διάφορες περιπτώσεις στις οποίες εφαρμόστηκε το ΕΤΠ. Το ΕΤΠ θα εξετάζεται σε διάφορα δημοσιεύματα και οπτικοακουστικές δραστηριότητες της Επιτροπής. Το κόστος για όλα αυτά τα στοιχεία υπολογίζεται σε 250.000 ευρώ. 4. Δημιουργία βάσης γνώσεων: Η Επιτροπή θα θεσπίσει τυποποιημένες διαδικασίες για τις αιτήσεις του ΕΤΠ και την επεξεργασία τους, οι οποίες θα καταστήσουν δυνατή την απλούστευση των αιτήσεων, την επιτάχυνση της επεξεργασίας τους και την πιο εύκολη κατάρτιση εκθέσεων όσον αφορά τις ποικίλες ανάγκες. Το κόστος υπολογίζεται σε 70.000 ευρώ. 5. Διοικητική και τεχνική υποστήριξη: Η ομάδα εμπειρογνωμόνων αρμόδιων επικοινωνίας για το ΕΤΠ, με 27 μέλη, ένα από κάθε κράτος μέλος, θα συνεδριάζει δύο φορές με προβλεπόμενο προϋπολογισμό ανά συνεδρίαση 35.000 ευρώ. Το συνολικό κόστος των δύο συνεδριάσεων υπολογίζεται σε 70.000 ευρώ. 6. Επιπλέον, η Επιτροπή θα διοργανώσει την ανταλλαγή των πρακτικών που είχαν επιτυχία ανάμεσα στα κράτη μέλη, για να μπορέσουν να δικτυωθούν μεταξύ τους οι συμμετέχοντες που έχουν πείρα στην εφαρμογή του ΕΤΠ. Η πρώτη από αυτές τις συνεδριάσεις θα αφιερωθεί στις ανταλλαγές πληροφοριών και εμπειριών σχετικά με το χρονοδιάγραμμα και τη χρηματοδότηση των αιτήσεων του ΕΤΠ. Αυτή η δραστηριότητα δικτύωσης εκτιμάται σε 200.000 ευρώ. 7. Αξιολόγηση: Οι δραστηριότητες για την ενδιάμεση αξιολόγηση του ΕΤΠ, όπως προβλέπεται στο άρθρο 17 παράγραφος 1 στοιχείο α) του κανονισμού (ΕΚ) αριθ. 1927/2006, ανατέθηκαν μέσω συμβάσεων σε τρίτους με τους πόρους του 2010. Η τελική αξιολόγηση του ΕΤΠ δεν θα αρχίσει πριν από το 2012. Συνεπώς, δεν υπάρχει προϋπολογισμός ειδικά προοριζόμενος για την αξιολόγηση του ΕΤΠ το 2011. Στοιχεία || Κατ’ εκτίμηση αριθμός || Εκτιμώμενο κόστος ανά στοιχείο (σε ευρώ) || Συνολικό κόστος (σε ευρώ) Παρακολούθηση || 1 || 20 000 || 20 000 Δραστηριότητες πληροφόρησης || Διάφορα || Διάφορα || 250 000 Δημιουργία βάσης γνώσεων || 1 || 70 000 || 70 000 Διοικητική και τεχνική υποστήριξη: συνεδριάσεις της ομάδας εμπειρογνωμόνων για τους αρμόδιους επικοινωνίας σχετικά με το ΕΤΠ || 2 || 35 000 || 70 000 Διοικητική και τεχνική υποστήριξη: σεμινάρια για την εφαρμογή του ΕΤΠ || 2 || 100 000 || 200 000 Σύνολο εκτιμώμενου κόστους || || || 610 000 Χρηματοδότηση 8. Ο συνολικός διαθέσιμος ετήσιος προϋπολογισμός του ΕΤΠ ανέρχεται σε 500 εκατ. ευρώ. Σύμφωνα με το άρθρο 8 παράγραφος 1 του κανονισμού (ΕΚ) αριθ. 1927/2006, το 0,35 % του ποσού αυτού (δηλαδή 1.750.000 ευρώ) μπορεί να διατίθεται κάθε χρόνο για τεχνική βοήθεια με πρωτοβουλία της Επιτροπής. Σήμερα, το ποσό εξακολουθεί να παραμένει ακέραιο για το 2011· τίποτα δεν έχει ακόμη χορηγηθεί για την τεχνική βοήθεια. 9. Η προτεινόμενη συνεισφορά για τεχνική βοήθεια με πρωτοβουλία της Επιτροπής το 2011 ανέρχεται σε 610.000 ευρώ. Ύστερα από την κινητοποίηση του εν λόγω ποσού, το ποσό του 1.140.000 ευρώ παραμένει δυνητικά διαθέσιμο σε περίπτωση περαιτέρω ανάγκης σε μεταγενέστερο στάδιο εντός του έτους. 10. Λαμβάνοντας υπόψη το μέγιστο δυνατό ποσό συνεισφοράς του ΕΤΠ σύμφωνα με το άρθρο 8 παράγραφος 1 του κανονισμού (EΚ) αριθ. 1927/2006, καθώς και τα περιθώρια για την ανακατανομή πιστώσεων, η Επιτροπή προτείνει την κινητοποίηση του ΕΤΠ για το σύνολο του προαναφερόμενου ποσού, το οποίο θα διατεθεί στο πλαίσιο του τομέα 1α του δημοσιονομικού πλαισίου. 11. Με την παρούσα πρόταση κινητοποίησης του ΕΤΠ, η Επιτροπή κινεί την απλουστευμένη διαδικασία τριμερών συσκέψεων, όπως προβλέπεται στο σημείο 28 της διοργανικής συμφωνίας της 17ης Μαΐου 2006, ώστε να επιτευχθεί η συμφωνία των δύο σκελών της αρμόδιας για τον προϋπολογισμό αρχής για την ανάγκη χρησιμοποίησης του ΕΤΠ και του απαιτούμενου ποσού. Η Επιτροπή καλεί το πρώτο από τα δύο σκέλη της αρμόδιας για τον προϋπολογισμό αρχής που θα καταλήξει σε συμφωνία ως προς το σχέδιο της πρότασης κινητοποίησης, στο κατάλληλο πολιτικό επίπεδο, να ενημερώσει το άλλο σκέλος και την Επιτροπή για τις προθέσεις του. Σε περίπτωση διαφωνίας ενός από τα δύο σκέλη της αρμόδιας για τον προϋπολογισμό αρχής, θα συγκληθεί επίσημη τριμερής σύσκεψη. 12. Η Επιτροπή υποβάλλει χωριστά αίτηση μεταφοράς για να εγγραφούν στον προϋπολογισμό του 2011 ειδικές πιστώσεις ανάληψης υποχρεώσεων, όπως απαιτείται από το σημείο 28 της διοργανικής συμφωνίας της 17ης Μαΐου 2006. Πηγή των πιστώσεων πληρωμών 13. Ένα ποσό 7.302.277 ευρώ εξακολουθεί να είναι διαθέσιμο στη γραμμή ΕΤΠ του προϋπολογισμού 04.0501 ύστερα από την έγκριση τριών αποφάσεων από τα δύο σκέλη της αρμόδιας για τον προϋπολογισμό αρχής με συνολικό ποσό 10.371.321 ευρώ και λαμβάνοντας υπόψη τις τέσσερις περιπτώσεις που συζητούνται σήμερα από την αρμόδια για τον προϋπολογισμό αρχή για συνολικό ποσό 29.935.352 ευρώ. Αυτό το διαθέσιμο ποσό θα χρησιμοποιηθεί για να καλύψει το ποσό των 610.000 που χρειάζεται για την τεχνική βοήθεια. Πρόταση ΑΠΟΦΑΣΗ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για την κινητοποίηση του Ευρωπαϊκού Ταμείου Προσαρμογής στην Παγκοσμιοποίηση, σύμφωνα με το σημείο 28 της διοργανικής συμφωνίας, της 17ης Μαΐου 2011, μεταξύ του Ευρωπαϊκού Κοινοβουλίου, του Συμβουλίου και της Επιτροπής για δημοσιονομική πειθαρχία και χρηστή δημοσιονομική διαχείριση (EGF/2011/000 TA 2011 – τεχνική βοήθεια με πρωτοβουλία της Επιτροπής) ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη συνθήκη για τη λειτουργία της Ευρωπαϊκής Ένωσης, Έχοντας υπόψη τη διοργανική συμφωνία της 17ης Μαΐου 2006 μεταξύ του Ευρωπαϊκού Κοινοβουλίου, του Συμβουλίου και της Επιτροπής για δημοσιονομική πειθαρχία και χρηστή δημοσιονομική διαχείριση[3], και ιδίως το σημείο 28, Έχοντας υπόψη τον κανονισμό (ΕΚ) αριθ. 1927/2006 του Ευρωπαϊκού Κοινοβουλίου και του Συμβουλίου, της 20ής Δεκεμβρίου 2006, σχετικά με τη σύσταση Ευρωπαϊκού Ταμείου Προσαρμογής στην Παγκοσμιοποίηση[4], και ιδίως το άρθρο 8 παράγραφος 2, Έχοντας υπόψη την πρόταση της Επιτροπής[5], Εκτιμώντας τα ακόλουθα: (1) Το Ευρωπαϊκό Ταμείο Προσαρμογής στην Παγκοσμιοποίηση (ΕΤΠ) συστάθηκε για να παράσχει πρόσθετη στήριξη στους εργαζομένους που απολύονται και οι οποίοι πλήττονται από τις συνέπειες των μεγάλων διαρθρωτικών αλλαγών στη μορφή του παγκόσμιου εμπορίου και να τους ενισχύσει κατά την επανένταξή τους στην αγορά εργασίας. (2) Για τις αιτήσεις που υποβάλλονται μετά την 1η Μαΐου 2009 το πεδίο εφαρμογής του ΕΤΠ επεκτάθηκε, ώστε να περιλαμβάνει και τη στήριξη σε εργαζομένους οι οποίοι απολύθηκαν ως άμεση συνέπεια της παγκόσμιας χρηματοπιστωτικής και οικονομικής κρίσης. (3) Η διοργανική συμφωνία της 17ης Μαΐου 2006 επιτρέπει την κινητοποίηση του ΕΤΠ μέχρι το ποσό των 500 εκατομμυρίων ευρώ ετησίως. (4) Ο κανονισμός (ΕΚ) αριθ. 1927/2006 ορίζει ότι το 0,35 % αυτού του ετήσιου μέγιστου ποσού μπορεί να διατίθεται κάθε χρόνο για τεχνική βοήθεια με πρωτοβουλία της Επιτροπής. Η Επιτροπή προτείνει συνεπώς τη διάθεση ποσού ύψους 610.000 ευρώ. (5) Επομένως, το ΕΤΠ πρέπει να κινητοποιηθεί ώστε να παράσχει τεχνική βοήθεια με πρωτοβουλία της Επιτροπής. ΕΞΕΔΩΣΑΝ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Στο πλαίσιο του γενικού προϋπολογισμού της Ευρωπαϊκής Ένωσης για το οικονομικό έτος 2011 κινητοποιείται το Ευρωπαϊκό Ταμείο Προσαρμογής στην Παγκοσμιοποίηση (ΕΤΠ) για την παροχή ποσού 610.000 ευρώ σε πιστώσεις ανάληψης υποχρεώσεων και σε πιστώσεις πληρωμών. Άρθρο 2 Η παρούσα απόφαση δημοσιεύεται στην Επίσημη Εφημερίδα της Ευρωπαϊκής Ένωσης. Βρυξέλλες, Για το Ευρωπαϊκό Κοινοβούλιο Για το Συμβούλιο Ο Πρόεδρος Ο Πρόεδρος [1] ΕΕ C 139 της 14.6.2006, σ. 1. [2] ΕΕ L 406 της 30.12.2006, σ. 1. [3] ΕΕ C 139 της 14.6.2006, σ. 1. [4] ΕΕ L 406 της 30.12.2006, σ. 1. [5] ΕΕ C […] της […], σ. […]